উইকিপিডিয়ার এর মতে প্রকৃত তথ্য হল, জন্ডিসের জন্যে বেশ কয়েকটি ভাইরাস দায়ি। এদের নাম গুলো হল হেপাটাইটিস এ, হেপাটাইটিস বি, হেপাটাইটিস সি, হেপাটাইটিস ডি আর হেপাটাইটিস ই। এর মাঝে সবচেয়ে মারাত্বক হল হেপাটাইটিস সি ভাইরাস। বি ভাইরাসের লিথালিটি বেশি হলেও সার্বিক বিচারে সি ভাইরাসই বেশি ভয়ঙ্কর। এ ভাইরাসগুলোর আক্রমণ ছাড়াও অন্য অনেক কারণে জন্ডিস হতে পারে। বইতে যে ‘এ বি সি ডেল্টাই’ ভাইরাসের কথা বলা হয়েছে, এ নামে কোন ভাইরাস আছে তা আমার জানা নেই। ইন্টারনেটে অনেক খোঁজাখুঁজি করেও এমন কোন ভাইরাসের কথা খুঁজে পাই নি। আর MolBioSci এর তথ্যানুসারে বিলিরুবিন কখনোই পিত্তরস নয়। Bilirubin শব্দটি দুটি ল্যাটিন শব্দের সমষ্টি: bilis (পিত্তরস) + ruber (লাল রং)। পিত্তরসের মধ্যে লালচে রঙের যে ভাঙ্গা কণাগুলো পাওয়া যায় সেগুলোই বিলিরুবিন, যদিও অনেকগুলো কণা একত্রে দেখতে সোনালী-হলুদ মনে হয়। বিলিরুবিনের একটি উপজাত বিলিভার্ডিনও পিত্তে মিশে থাকে। বিলিভার্ডিনের রং সবুজাভ বলে সব মিলিয়ে পিত্তরসকে হলদে-সবুজ দেখায়। উল্লেখ্য, বিলিভার্ডিনের verdin অংশটি প্রাচীন ফরাসী শব্দ verd থেকে এসেছে তার অর্থ ‘সবুজাভ’।